উত্তরা ফাইন্যান্সের অবসায়ন চেয়ে করা রিট খারিজ
উত্তরা ফাইন্যান্স অবসায়ন চেয়ে দায়ের করা রিট খারিজ করে দিয়েছেন হাইকোর্ট। মঙ্গলবার বিচারপতি খিজির আহমেদ চৌধুরীর একক বেঞ্চ এ আদেশ দেন। 







আদালতে রিটের পক্ষে শুনানি করেন অ্যাডভোকেট শাহরিয়ার কবির। উত্তরা ফাইন্যান্সের পক্ষে ছিলেন ব্যারিস্টার মাহিন এম রহমান।




এর আগে গত নভেম্বর মাসে উত্তরা ফাইন্যান্স অ্যান্ড ইনভেস্টমেন্ট লিমিটেডের বরখাস্তকৃত ব্যবস্থাপনা পরিচালক (এমডি) এসএম শামসুল আরেফিন কোম্পানিটির অবসায়ন চেয়ে হাইকোর্টে রিট দায়ের করেন।
গত জুন মাসে উত্তরা ফাইন্যান্স অ্যান্ড ইনভেস্টমেন্ট লিমিটেডের ব্যবস্থাপনা পরিচালক (এমডি) এসএম শামসুল আরেফিনকে বরখাস্ত করে বাংলাদেশ ব্যাংক। ব্যাপক আর্থিক অনিয়ম ও আমানতদারদের জন্য ক্ষতিকর কার্যকলাপে যুক্ত থাকার অপরাধে তাকে অপসারণ করা হয়। 
কেন্দ্রীয় ব্যাংক থেকে দেওয়া অপসারণের সেই চিঠিতে বলা হয়- আর্থিক প্রতিষ্ঠান আইন ১৯৯৩ এর ২০(৩) ধারার আওতায় উত্তরা ফাইন্যান্স অ্যান্ড ইনভেস্টমেন্ট লিমিটেডে বিশেষ নিরীক্ষা সম্পাদনের জন্য নিযুক্ত সিএ ফার্ম রহমান হকের (কেপিএমজি) করা বিশেষ নিরীক্ষা প্রতিবেদনে উল্লেখিত প্রতিষ্ঠানটিতে সংঘটিত ব্যাপক আর্থিক অনিয়মের সঙ্গে জড়িত থেকে প্রতিষ্ঠান ও আমানতকারীদের জন্য ক্ষতিকর কার্যকলাপে যুক্ত থাকায় প্রতিষ্ঠানের ব্যবস্থাপনা পরিচালক এসএম শামসুল আরেফিনকে ২৩ জুন ব্যবস্থাপনা পরিচালক ও প্রধান নির্বাহীর পদ থেকে অপসারণ করা হয়েছে।
সেই সঙ্গে প্রতিষ্ঠানের কার্যক্রম সঠিকভাবে পরিচালনা করতে নির্দেশনা অনুযায়ী কার্যক্রম গ্রহণের জন্য পরামর্শ দিয়েছে।
চিঠিতে আরও বলা হয়- বিশেষ নিরীক্ষা প্রতিবেদনে উল্লেখিত বিভিন্ন অনিয়মের সঙ্গে শামসুল আরেফিন জড়িত থাকায় তার বিরুদ্ধে যথাযথ আইনগত ব্যবস্থা গ্রহণের জন্য আপনাদের পরামর্শ দেওয়া হলো।

উত্তরা ফাইন্যান্স অবসায়ন চেয়ে দায়ের করা রিট খারিজ করে দিয়েছেন হাইকোর্ট। মঙ্গলবার বিচারপতি খিজির আহমেদ চৌধুরীর একক বেঞ্চ এ আদেশ দেন।